Il rumantsch grischun vegn acceptà

(rcb)

Sut la direcziun da dr. Erwin Diekmann da la partiziun romanistica da l'universitad da Mannheim è vegnì elavurà in studi detaglià davart l'acceptanza dal rumantsch grischun. Ils resultats da questa retschertga scientifica che sa basa sin questiunaris tramess a 1600 persunas che vegnan mintgadi activamain en contact cun linguatg, sco p.ex. magisters, schurnalists, scrivents, plevons, postenents, presidents d'uniuns etc., han dà curaschi als responsabels per la derasaziun da quest linguatg da scrittira.
948 persunas han dà resposta. Da quellas han 80% declerà ch'il nov linguatg als plaschia pli u main bain fin a fitg bain. Be 16% èn stads da l'avis ch'il rumantsch grischun resguardia memia fitg in u l'auter idiom. 64% considereschan il rumantsch grischun sco med adattà per proteger e promover il rumantsch. 78% èn per duvrar immediat quest linguatg per placats ed inscripziuns. 58% èn per l'utilisaziun immediata en texts da l'administraziun e be 11% èn encunter. Per quests secturs vegn il rumantsch grischun gia applitgà oz.
Quai ch'è però surprendent è il fatg che 46% fissan per introducir las novitads al radio ed a la televisiun en rumantsch grischun, be 19% fissan encunter. Rumantsch grischun en la gasetta acceptassan 39% immediat, 31% pli tard e 16,5% insumma betg. L'introducziun en scola è main bainvegnida: 31% fissan encunter. 87% han declerà d'avair naginas difficultads da chapir l'introducziun tar il nov dretg matrimonial en rumantsch grischun. E concernent la derasaziun da quest nov linguatg èn be 12% da l'avis ch'i saja vegnì fatg memia bler.
Franc, questa retschertga n'è betg represchentativa, perquai ch'ella sa basa sin respostas da persunas ch'èn per gronda part scoladas sur la media. Ma questas persunas èn er quellas che scrivan e legian. Retschertgas mussan ch'i dat anc oz blers che scrivan u legian pauc u nagut. L'acceptanza d'in nov linguatg da scrittira ston ins perscrutar tat quels che dovran er il linguatg activamain. Quels paucs che pretendan gia uss ina votaziun dal pievel per eruir l'acceptanza dal rumantsch grischun fan in sbagl: Il rumantsch grischun è vegnì applitgà fin oz quasi exclusivamain per texts che vegnivan fin oz scrits be per tudestg. La dumonda n'è betg: Rumantsch grischun u idioms, mabain rumantsch grischun u tudestg. En quest senn rinforzan il rumantsch grischun er ils idioms che restan med da communicaziun orala sco fin uss.